Imtella' Mejju 25, 2021 - Aġġornata 25 Ta' Mejju, 2021 2:39pm Rapport: Ruth Castillo Matul il-pandemija, it-teknoloġija kienet kurċjali biex kemm jista' jkun inkomplu bil-ħajja ta' kuljum. Dan iż-żmien seta' kien aktar iebes għal min ma kellux aċċess għal din it-teknoloġija. Aġenzija Sapport iddentifikat 30 persuna b'diżabilità li minħabba problemi soċjali fil-familja ma kellhomx biex iżommu kuntatt u jsegwu t-taħrġ li l-Aġenzija toffri fiċ-ċentri tagħha. Dawn il-persuni ngħataw tablet b'self u internet b'xejn sakemm ikunu jistgħu jattendu fiżikament fiċ-ċentri. Dan sar bi ftehim bejn Aġenzija Sapport u l-Aġenzija Residenza Malta. 30 persuna b'diżabilità, li minħabba problemi ta' vulnerabilità ma setgħux jattendu fiċ-ċentri tal-Aġenzija Sapport matul il-pandemija u ma kellhomx aċċess għat-teknoloġija, se jingħataw tablet b'self u internet b'xejn sakemm ikomplu bit-taħriġ virtwalment. Il-Kap Eżekuttiv ta' Aġenzija Sapport, Ruth Sciberras, qalet li b'din id-donazzjoni t-30 persuna b'diżabilità se jkunu jistgħu jingħaqdu mid-dar maċ-ċentri li l-Aġenzija Sapport għandha f'diversi lokalitajiet u b'dan il-mod mhux se jkunu żvantaġġati mal-oħrajn. "Minħabba l-problemi soċjali tal-familja tagħhom ma kellhomx aċċess għall-użu tat-teknoloġija. Għaldaqstant permezz ta' din id-donazzjoni ħa ntugħhom l-opportunità li jkunu jistgħu jagħmlu taħriġ dak li ngħidulu hybrid jiġifieri kemm jekk ikunu d-dar, kemm ikunu ċ-ċentru, kemm minn ċentri oħra jkun hemm il-kollegament flimkien mal-kollegi tagħhom u b'hekk naraw li ma jkunx hemm digital divide." Fi żjara fiċ-ċentru ta' Tas-Sliema, il-Ministru għall-Inklużjoni u l-Kwalità ta' Ħajja, Julia Farrugia Portelli, fissret id-donazzjoni tat-tablets bħala kunċett ta' inklużjoni qalet li dan huwa mod tanġibbli ta' għajnuna bla ma jkun hemm diskrepanza diġitali bejn persuni u oħrajn. Is-Segretarju Parlamentari għaċ-Ċittadinanza u l-Komunitajiet, Alex Muscat, li hu responsabbli minn Residenza Malta li qed tinvesti €11,000 f'din l-inizjattiva, qal li l-gvern qed iqassam il-ġid li qed jinħoloq b'mod għaqli fil-komunitajiet. Aġenzija Sapport għandha tnax-il ċentru u mal-480 persuna b'diżabilità jitgħallmu jagħmlu l-abiltajiet essenzjali biex ikollhom ħajja iktar indipendenti.